ΚΑΝΟΝΙΣΜΟΣ (ΕΟΚ) αριθ. 1037/72 ΤΟΥ ΣΥΜΒΟΥΛΙΟΥ της 18ης Μαΐου 1972 περί καθορισμού των κανόνων χορηγήσεως και χρηματοδοτήσεως της ενισχύσεως στους παραγωγούς λυκίσκου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου(1), και ιδίως το άρθρο 13 παράγραφος 3,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής πολιτικής(2), και ιδίως το άρθρο 3 παράγραφος 2,

την πρόταση της Επιτροπής,

Εκτιμώντας:

ότι το άρθρο 12 του κανονισμού (ΕΟΚ) αριθ. 1696/71 προβλέπει τη χορήγηση ενισχύσεως για το λυκίσκο που παράγεται εντός της Κοινότητος και ότι πρέπει να θεσπισθούν οι γενικοί κανόνες εφαρμογής που προβλέπονται στο άρθρο 13 του εν λόγω κανονισμού-

ότι, για διοικητικούς λόγους, είναι αναγκαίο να περιορίζεται η χορήγηση της ενισχύσεως, σε κάθε Κράτος Μέλος, στις εκτάσεις που ευρίσκονται επί του εδάφους αυτού του Κράτους Μέλους-

ότι η ενίσχυση χορηγείται μόνο για τις καταχωρημένες εκτάσεις- ότι, κατά συνέπεια, πρέπει να προβλεφθεί από τα Κράτη Μέλη η καθιέρωση καθεστώτος δηλώσεων και καταχωρήσεως των φυτευμένων εκτάσεων-

ότι η εύρυθμη λειτουργία του καθεστώτος ενισχύσεως απαιτεί έλεγχο δια του οποίου εξασφαλίζεται ότι η ενίσχυση χορηγείται μόνο για τις φυτευμένες και συγκομισθείσες εκτάσεις-

ότι πρέπει να προβλέπεται ότι οι εκτάσεις για τις οποίες ζητείται η ενίσχυση, πρέπει να φυτεύονται σύμφωνα με τις συνήθεις μεθόδους-

ότι η ενίσχυση συνεπάγεται δαπάνες- ότι, σύμφωνα με το άρθρο 17 του κανονισμού (ΕΟΚ) αριθ. 1696/71, οι κανονιστικές διατάξεις περί χρηματοδοτήσεως της κοινής γεωργικής πολιτικής εφαρμόζονται στην ενίσχυση αυτή και ότι, κατά συνέπεια, πρέπει να διαπιστώνεται ότι η χρηματοδότηση αυτής διέπεται από το άρθρο 3 του κανονισμού (ΕΟΚ) αριθ. 729/70,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι γενικοί κανόνες που καθορίζονται στα κατωτέρω άρθρα ισχύουν για την ενίσχυση η οποία δύναται να χορηγείται στους παραγωγούς λυκίσκου σύμφωνα με το άρθρο 12 του κανονισμού (ΕΟΚ) αριθ. 1696/71.

Άρθρο 2

1. Κάθε Κράτος Μέλος χορηγεί την ενίσχυση αποκλειστικά για τις εκτάσεις που ευρίσκονται επί του εδάφους του.

2. Η ενίσχυση χορηγείται, κατόπιν αιτήσεως του παραγωγού, υπό όρους που εξασφαλίζουν την ίση μεταχείριση των δικαιούχων, ανεξαρτήτως του τόπου εγκαταστάσεώς τους στην Κοινότητα.

Άρθρο 3

1. Τα Κράτη Μέλη καθιερώνουν καθεστώς δηλώσεων και καταχωρήσεως των φυτευμένων εκτάσεων.

2. Τα Κράτη Μέλη μεριμνούν για τον έλεγχο:

α) της ακριβείας των δηλώσεων των φυτευμένων εκτάσεων που υποβάλλονται από τους παραγωγούς,

β) των συγκομισθεισών εκτάσεων.

Η διεξαγωγή του ελέγχου αυτού δεν δύναται να ανατίθεται στις ομάδες παραγωγών.

Άρθρο 4

Οι φυτευμένες εκτάσεις για τις οποίες ζητείται η ενίσχυση πρέπει να έχουν κανονική πυκνότητα φυτών καταλλήλων για την παραγωγή.

Άρθρο 5

1. Η ενίσχυση που προβλέπεται από το άρθρο 12 του κανονισμού (ΕΟΚ) αριθ. 1696/71 ανταποκρίνεται στην έννοια παρεμβάσεως που περιέχεται στο άρθρο 3 παράγραφος 1 του κανονισμού (ΕΟΚ) αριθ. 729/70.

2. Οι δαπάνες που προκύπτουν από την ενίσχυση η οποία αναφέρεται στην παράγραφο 1 είναι ίσες με τα ποσά που καταβάλλονται βάσει του άρθρου 13 του κανονισμού (ΕΟΚ) αριθ. 16996/71 και βάσει των μέτρων τα οποία λαμβάνονται κατ'εφαρμογή του άρθρου αυτού.

Άρθρο 6

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος

Έγινε στις Βρυξέλλες, στις 18 Μαΐου 1972.

Για το Συμβούλιο

Ο Πρόεδρος

M. MART

(1) ΕΕ αριθ. Ν 175 της 4.8.1971, σ. 1.

(2) ΕΕ αριθ. Ν 94 της 28.4.1970, σ. 13.